b'\n_START_ARTICLE_\nV\xc3\xa1clav Havel\n_START_SECTION_\nCopil\xc4\x83ria \xc8\x99i tinere\xc8\x9bea\n_START_PARAGRAPH_\nS-a n\xc4\x83scut pe 5 octombrie 1936 la Praga._NEWLINE_Fiul unor capitali\xc8\x99ti boga\xc8\x9bi, are de suferit de pe urma comunismului \xc3\xaenc\xc4\x83 din adolescen\xc8\x9b\xc4\x83. Nu \xc3\xaei este permis s\xc4\x83 fac\xc4\x83 studii universitare a\xc8\x99a c\xc4\x83 merge la cursuri de seral. La v\xc3\xa2rsta de 15 ani \xc3\xae\xc8\x99i descoper\xc4\x83 pasiunea pentru poezie. Scrierile sale sunt influen\xc8\x9bate de Kafka, chiar dac\xc4\x83 operele acestuia erau interzise \xc3\xaen acea vreme._NEWLINE_Dup\xc4\x83 satisfacerea serviciului militar, lucreaz\xc4\x83 ca ma\xc8\x99inist la un teatru din Praga (Teatrul pe balustrad\xc4\x83 - Divadlo Na Z\xc3\xa1bradl\xc3\xad) \xc8\x99i studiaz\xc4\x83 arta dramatic\xc4\x83 prin coresponden\xc8\x9b\xc4\x83. Dup\xc4\x83 lovitura de stat organizat\xc4\x83 \xc8\x99i condus\xc4\x83 de Moscova din 1948 familia sa \xc3\xae\xc8\x99i pierde propriet\xc4\x83\xc8\x9bile \xc8\x99i este considerat\xc4\x83 pro-German\xc4\x83 \xc8\x99i c\xc4\x83 a colaborat cu ocupantul (acuza\xc8\x9bie formulat\xc4\x83 \xc3\xaen ziarul comunist Rud\xc3\xa9 Pr\xc3\xa1vo din 23 februarie, 1989) \xc8\x99i lui Havel i se ridic\xc4\x83 tot felul de obstacole dar face cursuri de liceu la seral \xc8\x99i intr\xc4\x83 la Universitatea Tehnic\xc4\x83 Ceh\xc4\x83 \xc3\xaen (1957). Prima pies\xc4\x83 reprezentat\xc4\x83 a fost Petrecerea din gr\xc4\x83din\xc4\x83 (1963) iar cea mai cunoscut\xc4\x83 pies\xc4\x83 a sa este Largo Desolato. \xc3\x8en 1964 s-a c\xc4\x83s\xc4\x83torit cu Olga \xc5\xa0pl\xc3\xadchalov\xc3\xa1 (1933\xe2\x80\x931996).\n_START_SECTION_\nCariera politic\xc4\x83\n_START_PARAGRAPH_\n\xc3\x8en aceast\xc4\x83 perioad\xc4\x83 \xc3\xae\xc8\x99i \xc3\xaencepe \xc8\x99i cariera politic\xc4\x83, din postura de disident, lucru care \xc3\xaei influen\xc8\x9beaz\xc4\x83 \xc8\x99i opera. \xc3\x8en 1968, anul Prim\xc4\x83verii de la Praga, este dat afar\xc4\x83 de la teatru. Activismul s\xc4\x83u politic \xc3\xael cost\xc4\x83 cinci ani de \xc3\xaenchisoare. Aceast\xc4\x83 diziden\xc8\x9b\xc4\x83 a culminat \xc3\xaen momentul public\xc4\x83rii Cartei 77 un manifest politic, scris pentru a acuza arestarea membrilor grupului de muzic\xc4\x83 psihedelic\xc4\x83 Plastic People of the Universe. Teoria sa politic\xc4\x83 cea mai articulat\xc4\x83 \xc8\x99i mai onorat\xc4\x83 este cea a \xe2\x80\x9ePost-Totalitarismului\xe2\x80\x9d (vezi: puterea celor f\xc4\x83r\xc4\x83 de putere), un termen utilizat pentru a descrie via\xc8\x9ba social\xc4\x83 \xc8\x99i politic\xc4\x83 dup\xc4\x83 \xc3\xaencheierea \xe2\x80\x9eminciunii comuniste\xe2\x80\x9d._NEWLINE_A fost un suporter pasionat al rezisten\xc8\x9bei nonviolente, teoretizat\xc4\x83 alt\xc4\x83dat\xc4\x83 de un celebru politician indian, Mahatma Gandhi. A fost unul dintre liderii Revolu\xc8\x9biei de Catifea din 1989 \xc8\x99i devine pre\xc8\x99edinte dup\xc4\x83 primele alegeri libere. Pe 29 decembrie 1989, fiind deja pre\xc8\x99edinte al Forumului Civic, a fost ales pre\xc8\x99edinte al primului parlament liber._NEWLINE_\xc3\x8en 1996, \xc3\xaempreun\xc4\x83 cu filantropul japonez Yohei Sasakawa \xc8\x99i cu laureatul premiului Nobel pentru pace, Elie Wiesel, pune bazele funda\xc8\x9biei Forum 2000, o organiza\xc8\x9bie care are ca scop declarat identificarea problemelor cheie ale societ\xc4\x83\xc8\x9bii actuale \xc8\x99i dezvoltarea de solu\xc8\x9bii pentru conflictele de ordin religios, cultural sau interetnic.\n_START_SECTION_\nDestr\xc4\x83marea Cehoslovaciei\n_START_PARAGRAPH_\nUn insucces al carierei sale politice l-a reprezentat destr\xc4\x83marea Cehoslovaciei, \xc3\xaen 1992, c\xc4\x83reia Havel i s-a opus. Pe 3 iulie al acelui an parlamentul cehoslovac a refuzat realegerea lui Havel ca pre\xc8\x99edinte al \xc8\x9b\xc4\x83rii, pe motiv c\xc4\x83 s-a pronun\xc8\x9bat pentru men\xc8\x9binerea Cehoslovaciei. A demisionat din func\xc8\x9bie pe 20 iulie 1992, dup\xc4\x83 Declara\xc8\x9bia de Independen\xc8\x9b\xc4\x83 a Slovaciei. Astfel Havel a devenit ultimul pre\xc8\x99edinte al Cehoslovaciei \xc8\x99i primul pre\xc8\x99edinte al Cehiei._NEWLINE_\xc3\x8en 1993 devine primul pre\xc8\x99edinte al Cehiei. \xc3\x8en 1996 so\xc8\x9bia sa moare de cancer. Se rec\xc4\x83s\xc4\x83tore\xc8\x99te \xc3\xaen 1997, cu actri\xc8\x9ba Dagmar Ve\xc5\xa1krnov\xc3\xa1. Este reales pre\xc8\x99edinte \xc3\xaen 1998, \xc3\xaen ciuda faptului c\xc4\x83 e bolnav ca urmare a anilor de deten\xc8\x9bie \xc8\x99i a excesului de tutun. \xc3\x8en 2003 iese de pe scena politic\xc4\x83 dup\xc4\x83 ce \xc3\xaencheie cel de-al doilea mandat politic de pre\xc8\x99edinte, iar biroul s\xc4\x83u este ocupat de marele sau oponent, V\xc3\xa1clav Klaus, cel mai redutabil adversar politic al s\xc4\x83u.\n_START_SECTION_\nCeremonia funerar\xc4\x83\n_START_PARAGRAPH_\nCeremonia funerar\xc4\x83 din 23 decembrie 2011, a avut loc \xc3\xaen Catedrala Sf\xc3\xa2ntul Vitus din Praga, \xc8\x99i au participat Nicolas Sarkozy, pre\xc8\x99edinte al Fran\xc8\x9bei, Traian B\xc4\x83sescu, pre\xc8\x99edintele Rom\xc3\xa2niei, Christian Wulff, pre\xc8\x99edinte al Germaniei, David Cameron, premier britanic, Hillary Clinton, secretar de stat al SUA al\xc4\x83turi de fostul pre\xc8\x99edinte Bill Clinton.\n_START_SECTION_\nAnecdote\n_START_PARAGRAPH_\nPiesa lui Samuel Beckett Catastrofa i-a fost dedicat\xc4\x83 lui Havel._NEWLINE_Havel a fost fum\xc4\x83tor \xc3\xaenr\xc4\x83it.'